વોલ્ટ ડિઝની પોતાના ફળદ્રૂપ ભેજામાંથી કેરેક્ટર્સ ઉપજાવતા, સ્ટોરી લખતા, અને એનિમેશન માટેની કાર્ટૂન ફ્રેમ્સ બનાવતા તો રોય કેમેરા ચલાવીને પોતાના નાના ભાઈને મદદ કરતા. નાની મોટી શોર્ટ ફિલ્મ્સ પછી વોલ્ટે ‘મોર્ટાઈમર માઉસ' નામના એક કાર્ટૂન કેરેક્ટરની રચના કરી. આ મોર્ટાઈમર માઉસને વધુ ડેવલપ કરીને તેમણે મિકી માઉસનું પાત્ર બનાવ્યું. મિકી માઉસની પ્રથમ ફિલ્મમાં મિકીને એક સ્ટીમ બોટ ચલાવતો દેખાડવામાં આવ્યો છે. નિષ્ણાતો માને છે કે વોલ્ટે મોટા ભાઈની નૌસૈનિક તરીકેની કારકિર્દીમાંથી પ્રેરણા લઈને આ શોર્ટ ફિલ્મની સ્ટોરી લખી હતી. વોલ્ટને રૂપેરી પડદે કલ્પનાના મનોરંજક કાર્ટૂન્સ દોડાવતા આવડતું હતું પણ બિઝનેસની ગતાગમ નહોતી. રોય તેમની આ ખામી જાણતા હતા એટલે તેમણે ખાસ ધ્યાન રાખ્યું કે વોલ્ટ પર ધંધાનો બોજ કદી ના આવે.